Document ID: 32003R0829

Κανονισμός (ΕΚ) αριθ. 829/2003 της Επιτροπής
της 14ης Μαΐου 2003
για την τροποποίηση του κανονισμού (ΕΚ) αριθ. 225/2003 όσον αφορά την επέκταση της περιόδου ισχύος των πιστοποιητικών καταγωγής για τα μανιτάρια καταγωγής Κίνας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 453/2002 της Επιτροπής(2), και ιδίως το άρθρο 15 παράγραφος 1,
Εκτιμώντας τα ακόλουθα:
(1) Ο κανονισμός (ΕΚ) αριθ. 2125/95 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 225/2003(4), προέβλεψε το άνοιγμα και τον τρόπο διαχείρισης των δασμολογικών ποσοστώσεων που εφαρμόζονται στις κονσέρβες μανιταριών.
(2) Με το άρθρο 2 του κανονισμού (ΕΚ) αριθ. 225/2003, η Επιτροπή καθόρισε ότι, στο πλαίσιο της υποβολής αίτησης για τη θέση σε ελεύθερη κυκλοφορία στην Κοινότητα κονσερβών μανιταριών καταγωγής Κίνας, οι εισαγωγείς μπορούν να υποβάλουν έως τις 31 Μαΐου 2003 πιστοποιητικά καταγωγής και ακριβή αντίγραφα που φέρουν τις σφραγίδες και υπογραφές των κινεζικών αρχών που απαριθμούνται στο παράρτημα του κανονισμού (ΕΚ) αριθ. 2125/95, όπως τροποποιήθηκε από τον κανονισμό (ΕΚ) αριθ. 1286/2002(5).
(3) Τα κράτη μέλη πληροφόρησαν την Επιτροπή ότι, προκειμένου να διασφαλιστεί η ομαλή διεξαγωγή των εισαγωγών, η ημερομηνία αυτή πρέπει να μετατεθεί στα τέλη Σεπτεμβρίου 2003.
(4) Ο κανονισμός (ΕΚ) αριθ. 225/2003 πρέπει να τροποποιηθεί αναλόγως.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 2 του κανονισμού (ΕΚ) αριθ. 225/2003, αντικαθίσταται από το ακόλουθο κείμενο:
"Άρθρο 2
Έως τις 30 Σεπτεμβρίου 2003, ένας εισαγωγέας μπορεί να υποβάλει, κατά την αίτησή του για θέση σε ελεύθερη κυκλοφορία στην Κοινότητα κονσερβών μανιταριών καταγωγής Κίνας, πιστοποιητικά καταγωγής και ακριβή αντίγραφα που φέρουν τις σφραγίδες και τις υπογραφές των κινεζικών αρχών που απαριθμούνται στο παράρτημα του κανονισμού (ΕΚ) αριθ. 2125/95, όπως τροποποιήθηκε από τον κανονισμό (ΕΚ) αριθ. 1286/2002."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Μαΐου 2003.

Labels: 3
17
18
6